
Ministru kabineta (turpmāk – MK) 2021. gada 18. marta sēdē tika pieņemts zināšanai Satiksmes ministrijas (turpmāk – SM) sagatavotais Informatīvais ziņojums "Par Rail Baltica infrastruktūras pārvaldītāja attīstības plānu" (turpmāk – Informatīvais ziņojums)[footnoteRef:1], ar MK protokollēmuma 2. punktu uzdodot Satiksmes ministram līdz 2021. gada 1. novembrim iesniegt MK informatīvo ziņojumu par Rail Baltica dzelzceļa infrastruktūras pārvaldītāja modeļa izstrādes gaitu. [1:  Informatīvais ziņojums “Par Rail Baltica infrastruktūras pārvaldītāja attīstības plānu”. Pieņemts MK 18.03.2021 (prot. Nr. 28 51. §); ] 

Saskaņā ar MK 2020. gada 27. augusta rīkojuma Nr. 478 "Par konceptuālo ziņojumu "Par Rail Baltica publiskās lietošanas dzelzceļa infrastruktūras pārvaldību"" (turpmāk – MK rīkojums)[footnoteRef:2] 1. punktu MK atbalstīja konceptuālā ziņojuma "Par Rail Baltica publiskās lietošanas dzelzceļa infrastruktūras pārvaldību" (turpmāk – Konceptuālais ziņojums) 4. sadaļā iekļauto risinājumu (turpmāk – Atbalstītais risinājums), kura pamatprincips ir juridiski nošķirt Eiropas standarta platuma publiskās lietošanas dzelzceļa infrastruktūras – dzelzceļa līnijas Rail Baltica un saistīto būvju (turpmāk - Rail Baltica infrastruktūra) pārvaldītāju (turpmāk – IP) no uzņēmumiem, kas sniedz dzelzceļa pārvadājuma pakalpojumus, un kura piemērotākā juridiskā forma ir valsts kapitālsabiedrība. [2:  Ministru kabineta 2020. gada 27. augusta rīkojums Nr. 478 “Par konceptuālo ziņojumu "Par Rail Baltica publiskās lietošanas dzelzceļa infrastruktūras pārvaldību". Pieņemts MK 11.08.2020 (prot. Nr. 47 79. §). Pieejams: https://likumi.lv/ta/id/317018-par-konceptualo-zinojumu-par-irail-balticai-publiskas-lietosanas-dzelzcela-infrastrukturas-parvaldibu; ] 

Līdz ar Eiropas standarta platuma publiskās lietošanas dzelzceļa infrastruktūras – dzelzceļa līnijas Rail Baltica un saistīto būvju  būvniecību nepieciešams pietiekami savlaicīgi un kopīgi ar Lietuvu un Igauniju izveidot institucionāli integrētu Rail Baltica infrastruktūras pārvaldības modeli, lai, uzsākot Rail Baltica dzelzceļa sistēmas ekspluatāciju, tiktu nodrošināta droša, efektīva un nepārtraukta vilcienu kustība visā Rail Baltica jaunās līnijas garumā.
Pilnīga Baltijas valstu integrācija Eiropas Savienības (turpmāk – ES) Vienotajā dzelzceļa telpā, ievērojot ES transporta politikas mērķus un tiesisko ietvaru, nav savietojama ar vilcienu apstāšanos uz valsts robežas, ar vilciena (jeb vilces līdzekļa) vadītāja un apkalpes nomaiņu, dažādu vilcienu kustības vadību, atšķirīgu principu piemērošanu attiecībā uz citiem dzelzceļa pārvaldības sistēmas dalībniekiem un citām trešajām pusēm, kā arī ar dažādiem finansēšanas un dzelzceļa maksas noteikšanas principiem.
Atbilstoši Atbalstītajam risinājumam infrastruktūras pārvaldības modeļa izveide indikatīvi Konceptuālajā ziņojumā un Informatīvajā ziņojumā iedalīta trīs posmos, virzoties uz institucionāli integrēta infrastruktūras pārvaldības modeļa ieviešanu, visām trīs Baltijas valstīm vienojoties par vienotu infrastruktūras pārvaldības modeli un IP tiesībām un pienākumiem.
Lai arī Latvijas Republikā (turpmāk – Latvija) attiecībā uz Rail Baltica infrastruktūru vēl nav noteikts galīgais publiskās lietošanas dzelzceļa IP, kura tiesības un pienākumi ir nostiprināmi Dzelzceļa likumā, kapitālsabiedrība, kurā SM ir valsts kapitāla daļu turētāja – sabiedrība ar ierobežotu atbildību "Eiropas Dzelzceļa līnijas" (turpmāk – EDzL), ņemot vērā Konceptuālajā ziņojumā Atbalstīto risinājumu, ir izvēlēta kā atbildīgā institūcija, kurā sākotnēji attīstīt Rail Baltica infrastruktūras pārvaldības kapacitāti nacionālā līmenī ar pienākumu veidot Rail Baltica infrastruktūras pārvaldītāja normatīvo un institucionālo ietvaru, tai skaitā, nominējot EDzL īstenot Latvijas interešu aizstāvību neformālās ekspertu darba grupas (turpmāk – IP darba grupa) ietvaros, piedaloties EDzL no Latvijas puses, AB "LTG Infra" (akciju sabiedrības "Lietuvas dzelzceļš" meitas sabiedrība) no Lietuvas puses un OÜ "Rail Baltic Estonia" no Igaunijas puses.
Informatīvajā ziņojumā tika norādīts uz sešiem identificētiem faktoriem[footnoteRef:3], kas ir būtiski lēmumu pieņemšanā par infrastruktūras pārvaldības modeli un kas ietekmēs galīgā modeļa izvēli. Papildus tam kopš Informatīvā ziņojuma izskatīšanas Ministru kabinetā EDzL ir identificējusi arī citus faktorus, kas varētu ietekmēt lēmumu pieņemšanu par infrastruktūras pārvaldības modeli, proti: [3:  Informatīvā ziņojums, 1.nodaļa:
1. Projekta dalībvalstu vīzija par kopīgu infrastruktūras pārvaldību;
2. Infrastruktūras pārvaldītājam deleģējamā komerciālā patstāvība ārpus tiesību aktos reglamentēto pārvaldītāja funkciju tvēruma;
3. Apsvērumi atsevišķu infrastruktūras pārvaldības funkciju nodošanai ārpakalpojumā (daļēji vai pilnībā);
4. Infrastruktūras pārvaldības biznesa modelis, tostarp attiecībā uz apkalpes vietām;
5. Infrastruktūras attīstības tehniskā un ekonomiskā stratēģija;
6. Infrastruktūras pārvaldītāja funkciju veikšanas institucionālais un lēmumu pieņemšanas ietvars.
] 

1. Projektā iesaistīto dalībvalstu vēlme (ieinteresētība) kļūt par vienīgo IP reģionā;
2. Citu valstu labās prakses piemēri par infrastruktūras pārvaldības modeli un infrastruktūras pārvaldītāja darbības efektivitātes rādītāji;
3. Apsvērumi kopuzņēmuma (EDzL + valsts akciju sabiedrība “Latvijas Dzelzceļš”) kā infrastruktūras pārvaldības modeļa izveidei;
4. Apsvērumi atsevišķu infrastruktūras pārvaldības funkciju nodošanai ārpakalpojumā (daļēji vai pilnībā);
5. Apkalpes vietu pārvaldības un finansēšanas modelis.
Šobrīd prioritāri darbs gan nacionālā līmenī, gan IP darba grupā tiek virzīts, lai atrastu un attīstītu labāko vienotu funkciju izpildes tehniku, darbu pie tai piemērotiem institucionālajiem risinājumiem atstājot vēlākam laikam. Tāpat tiek vērtētas sadarbības iespējas dzelzceļa līnijas uzturēšanas jomā, kā arī inženiertehniskā potenciāla izmantošanā. 
1. [bookmark: _Hlk81476577]Infrastruktūras integrācijas izaicinājumi Baltijas valstu IP darba grupas ievaros
 
Laikā no 2020. gada novembra līdz 2021. gada 31. augustam organizētas 32 IP darba grupas sanāksmes, Latvijas, Lietuvas un Igaunijas pārstāvjiem tiekoties reizi nedēļā, pārrunājot aktualitātes un strādājot pie dokumentu izstrādes. IP darba grupas ietvaros veidoto dokumentu uzglabāšanu veic Lietuvas puse, kas ir izveidojusi visām pusēm pieejamu dokumentu apmaiņas platformu. Rezultātu sasniegšanai IP darba grupa ir izstrādājusi Darbības plānu (Action plan) 2021.-2025. gadam, kas, paplašinot Informatīvajā ziņojumā minēto strukturējumu no darba sešos blokos, aptver šādus 12 jautājumus:
1. Infrastruktūras pārvaldītāja pakalpojumu vienotas veiktspējas sistēmas noteikšana;
2. Vienota saskarne ar dzelzceļa pārvadājumu uzņēmumiem;
3. Vienotie infrastruktūras maksas noteikšanas un iekasēšanas principi;
4. Vienotie jaudas sadales principi;
5. Sadarbība, kas ir nepieciešama ārpus dzelzceļa infrastruktūras pārvaldītāju kompetences (regulatori, drošības iestādes, valsts iestādes);
6. Kopējā drošības pārvaldība;
7. Kopējā ārējā stratēģija;
8. Paplašināta sadarbība (citi dzelzceļa pārvaldītāji, regulatori, drošības iestādes, valsts iestādes) ārpus Baltijas valstīm;
9. Vilcienu kustības vadība;
10. Apkalpes vietas;
11. Infrastruktūras uzturēšanas stratēģija;
12. Horizontālie jautājumi.

 IP darba grupas ietvaros 2021. gadā ir izskatītas šādas tēmas un saskaņoti ziņojumi par vienotiem principiem (sk. 1. tabulu):  
1) Kopēji principi jaudas piešķiršanai;
2) Vilcienu kustības vadība;
3) Apkalpošanas iekārtu apsaimniekošana un sadarbības principi objektu pārvaldībā;
4) Infrastruktūras uzturēšanas stratēģija.

1. tabulā sniegts pārskats par IP darba grupas darba progresu 2021. gadā periodā no janvāra līdz septembrim. 2021. gada beigās paredzēts pabeigt 2021. gada pārskata ziņojumu par IP darba grupas darbību, kurā tiks iekļauti būtiskākie jautājumi, kas tika risināti tās ietvaros 2021. gadā (sk. 1. tabulu).
1. tabula

2021. gadā IP darba grupā izskatītās tēmas un apakštēmas
	Nr.
	Pārrunātā tēma
	Statuss
	Vadošā valsts

	1.
	Infrastruktūras pārvaldītāja minimālās piekļuves paketes pakalpojumu vienota darbības ietvara noteikšanai
	Diskusijas, darbs turpinās
	EE

	1.1.
	Kopējie infrastruktūras pārvaldītāja galvenie darbības rādītāji (key performance indicators – KPI) vienota pakalpojumu ietvaros
	Diskusija, darbs turpinās
	EE

	2.
	Redzējums par vienotu saskarni ar dzelzceļa pārvadājumu uzņēmumiem un citiem pieteikumu iesniedzējiem
	Nav uzsākts sadaļā par komunikācijas principiem
	EE/LV

	2.1.
	Vienota tīklu pārskata izveidošana
	Diskusijas, nepieciešama konsultācija ar Eiropas Komisiju
	LV

	3.
	Kopēji maksas iekasēšanas un finansēšanas principi un procedūras
	Diskusijas, darbs turpinās
	EE

	4.
	Kopējie jaudas sadales principi 
	Ziņojuma projekts
	LT

	5.
	Vilcienu kustības vadība
	Ziņojuma projekts
	LV

	6.
	Apkalpes vietu pārvaldība un sadarbības principi objektu pārvaldībā
	Ziņojuma projekts
	LV

	7.
	Infrastruktūras uzturēšanas stratēģija
	Ziņojuma projekts
	LT



Līdztekus IP darba grupai, kuras darbs no 2020. gada novembra mēneša tehnisko jautājumu risināšanā praktiski tiek īstenots iknedēļas darba sanāksmēs, tiek organizētas arī domnīcas (workshops), kurās piedalās katras valsts IP. No 2021. gada marta līdz jūnijam notikušas sešas domnīcas. IP darba grupa ir vienojusies par gatavību strādāt pie rīcības plāna un ceļa kartes Rail Baltica infrastruktūras pārvaldības modeļa izveidei.
Jāņem vērā, ka Baltijas valstu pārstāvji IP darba grupā 2021. gadā, salīdzinot dažādos regulējumus trīs Baltijas valstīs, kā arī starptautiskā regulējuma prasības, ir vienojušies par šādiem infrastruktūras pārvaldības jautājumiem, tai skaitā par:
· angļu valodu kā galveno darba valodu infrastruktūras pārvaldībā, latviešu, igauņu vai lietuviešu valodu lietojot attiecīgās valsts teritorijā vietējās satiksmes nodrošināšanai. Vienošanos pamato Eiropas Komisijas 2019. gada 16. maija Īstenošanas Regula Nr. 2019/773 par savstarpējas izmantojamības tehnisko specifikāciju, kas attiecas uz Eiropas Savienības dzelzceļa sistēmas satiksmes nodrošināšanas un vadības apakšsistēmu un Lēmuma 2012/757/ES atcelšanu[footnoteRef:4] un Eiropas Parlamenta un Padomes 2012. gada 21. novembra direktīva 2012/34/ES, ar ko izveido vienotu Eiropas dzelzceļa telpu[footnoteRef:5]; [4:  Eiropas Komisijas 2019. gada 16. maija Īstenošanas regula Nr. 2019/773 par savstarpējas izmantojamības tehnisko specifikāciju, kas attiecas uz Eiropas Savienības dzelzceļa sistēmas satiksmes nodrošināšanas un vadības apakšsistēmu. Publicēta: Oficiālais Vēstnesis, L 139I, 27.05.2019, 5-88.lpp. Pieejama: https://eur-lex.europa.eu/legal-content/LV/TXT/?uri=CELEX:32019R0773. ]  [5:  Eiropas Parlamenta un Padomes 2012. gada 21. novembra direktīva 2012/34/EK, ar ko izveido vienotu Eiropas dzelzceļa telpu.  Publicēts: Oficiālais Vēstnesis, L 343, 14.12.2012, 32–77.lpp. Pieejama: https://eur-lex.europa.eu/eli/dir/2012/34/oj/?locale=LV. ] 

· attiecībā uz reģionālajiem pasažieru pārvadājumiem sākuma periodā ir apsverama ilgtermiņa sabiedrisko pakalpojumu līgumu slēgšana;
·  attiecībā uz sadarbību starp regulējošajām institūcijām un nacionālajām drošības iestādēm ir secināts, ka nepieciešams padziļināti attīstīt kopīgus lēmumu pieņemšanas principus un prakses, ņemot vērā Rail Baltica līnijas darbības vienoto raksturu; 
· IP darba grupa ir vienojusies, ka, lai nodrošinātu vieglu piekļuvi Rail Baltica infrastruktūrai, labākais rīks ir vienots tīkla pārskats. Sākotnējā IP darba grupas veiktais juridiskais vērtējums liecina, ka saskaņā ar pašreizējiem ES tiesību aktiem vienota tīkla pārskats nav iespējams, tāpēc šajā jautājumā būtu nepieciešamas konsultācijas ar Eiropas Komisijas Mobilitātes un transporta ģenerāldirektorāta ekspertiem. 
 
Baltijas IP darba grupas ietvaros nevienai no pusēm nav šaubu, ka, lai nodrošinātu visefektīvāko Rail Baltica dzelzceļa infrastruktūras ekspluatāciju, samazinātu administratīvo slogu un vienkāršotu atbildīgo iestāžu lēmumu saskaņošanu, Rail Baltica pārvaldības modeļa ietvaros ir nepieciešams funkcijas veikt vienoti, tai skaitā, bet ne tikai: ieviest kopēju maksas sistēmu, vienotu jaudas sadales sistēmu ar saskaņotiem noteikumiem un metodiku, kopīgu tīkla pārskatu, sinhronizētu satiksmes kontroli un vienotu drošības vadību, kā arī ciešāku sadarbību starp valsts pārvaldes iestādēm un drošības iestādēm. Latvijas interesēs ir sadarbībā ar Baltijas partneriem jautājumu izskatīšanu virzīt tā, lai nepieciešamībai  vienoties un definēt kopēju institucionālo ietvaru Rail Baltica infrastruktūras pārvaldībai saglabātos augsta prioritāte.
EDzL kā Latvijas pārstāvja IP darba grupas vērtējumā IP darba grupas darbs nav sasniedzis optimālu  efektivitāti. Zināmas priekšrocības un kapacitātes pārsvars ir Lietuvas pusei, ņemot vērā, ka Lietuvas pusi pārstāv esošais IP. Igaunijā un Latvijā institucionālā kapacitāte ir ierobežota, taču tiek pakāpeniski attīstīta. Vienlaikus jāatzīmē, ka pretēji iepriekš paustajam atbalstam struktūrai, kas pārvaldītu 1435 mm infrastruktūru gan Igaunijā, gan Latvijā, Igaunija no šāda nodoma ir atteikusies. Papildus Igaunijas Republikas Ekonomikas un sakaru ministrija 2021. gada septembrī ir neformāli informējusi SM, ka tā šobrīd neplāno Latvijas-Igaunijas kopuzņēmuma izveidi kopīgai 1435 mm infrastruktūras pārvaldībai.  
Latvijas interesēs ir nodrošināt visaptverošu un sistēmisku pieeju infrastruktūras pārvaldības modeļa definēšanai un īstenošanai, ieviest iespējami integrētu IP funkciju īstenošanu, ņemot vērā visu trīs Baltijas valstu nacionālos normatīvos tiesību aktus transporta jomā un ievērojot Eiropas Savienības politiskos mērķus. Vienmērīga Rail Baltica infrastruktūras darbības nodrošināšana trijās Baltijas valstīs ir būtiska arī no pārvadātāju, pasažieru un klientu viedokļa. Nepieciešams nodrošināt salāgotu tiesisko regulējumu, tai skaitā, lai izpildītu sabiedrisko pakalpojumu sniegšanas prasības, kas attiecas uz starptautiskajiem pasažieru pārvadājumiem.
Lai gan tehnisko jautājumu risināšana nav radījusi šķēršļus, tomēr ir identificēti atsevišķi jautājumi, kas nav IP darba grupas kompetencē un ko nav izdevies risināt arī domnīcās, tāpēc tie būtu risināmi atbildīgo ministriju līmenī. IP darba grupas darbā ir identificēti dažādi Baltijas valstu apsvērumi un notikusi pozīciju maiņa, kas kavē virzību uz integrētas institūcijas izveidi. Tā, piemēram, jau sākotnēji tiecoties vienoties par vienotu pārvaldības modeļa izveidi un vienotu IP, Lietuva jau savā nostājā pauda iebildumus pret vienota IP izveidi. Ja Igaunijas puse sākotnējā nostājā atbalstīja savstarpēji integrēta pārvaldības modeļa izveidi un vienotu IP izveidi, tad šobrīd tā savu nostāju ir mainījusi un ir atkāpusies no šīs pozīcijas.
Ievērojot iepriekš minēto, no jauna nepieciešams identificēt tos pieturas punktus, par ko visas trīs valstis var vienoties, ņemot vērā izmaiņas valstu nostājās. Tādēļ SM 2021. gada 23. augustā ir nosūtījusi Igaunijas un Lietuvas ministrijām vēstuli, rosinot intensificēt sadarbību ministriju līmenī, kā arī izstrādāt starpvaldību līgumu par kopīgu infrastruktūras pārvaldības modeli, tā ietvaros konceptuāli definējot mērķi nodrošināt dzelzceļa pārvadājumu uzņēmumiem, klientiem un citām trešajām personām vienlīdzīgu, nediskriminējošu un vienkāršu piekļuvi infrastruktūrai. Minētais starpvalstu līgums nodrošinātu praktisku pamatu kopējām infrastruktūras pārvaldības procedūrām.

2. Infrastruktūras pārvaldības modeļa izstrādes progress nacionālā līmenī
Lai stiprinātu EDzL institucionālo kapacitāti infrastruktūras pārvaldības jautājumā, EDzL strukturālās reorganizācijas ietvaros, kas noslēdzās 2021. gada 1. jūlijā, Infrastruktūras pārvaldības departamentā izveidotas septiņas amata vietas, piesaistot papildu divus jaunus darbiniekus ar specializāciju dažādās jomās. Līdz ar to EDzL Infrastruktūras pārvaldības departamentu šobrīd veido seši darbinieki, tajā skaitā direktors un pieci eksperti (plānošanas un arhitektūras jautājumos, starptautiskās sadarbības un regulējuma jomā (pusslodze), tehniskais eksperts, ekonomists-finanšu analītiķis un dzelzceļa pasažieru apkalpes vietu attīstības vadītājs). Papildus tam departamentā šobrīd noris atkārtots konkurss vakancei, izsludinot konkursu uz kravu apkalpes vietu attīstības vadītāja amatu. Vienlaikus, lai nodrošinātu zināšanu pārnesi un izglītotu jaunos darbiniekus, EDzL pilotprojekta veidā un bez papildu līdzekļu piesaistes īsteno iekšējās apmācības, nodrošinot teorētisko un praktisko zināšanu pārnesi par dzelzceļa apakšsistēmu uzbūvi un darbību, dzelzceļa ekspluatāciju un vilcienu kustības organizāciju, dzelzceļa institucionālo modeli un vēsturi, citām virzītā transporta sistēmām u.c. tēmām. Apmācības ir paredzētas visu EDzL departamentu darbiniekiem un ilgs līdz 2021. gada decembrim. Ņemot vērā pilotprojekta rezultātus, līdzīgi EDzL darbinieku apmācību kursi paredzami arī 2022. gadā.
Ievērojot integrēta infrastruktūras pārvaldības modeļa izveides problemātiku, kas izriet no pirmšķietamiem secinājumiem par IP darba grupas darbu un tās efektivitāti, kas apskatīti šā ziņojuma 1. nodaļā, SM saskata nepieciešamību aktualizēt Latvijas atbildīgo iestāžu viedokli, kas ietverta Konceptuālajā ziņojumā, iespēju robežās to stiprinot.
Minētā viedokļa pilnveidošanas ietvaros tiks definēta nostāja vismaz šādos nozīmīgos jautājumos, nosakot vēlamo scenāriju, iespējamos kompromisus un “sarkanās līnijas”:
1) regulējošo institūciju sadarbība; 
2) darba valoda; 
3) starpvaldību sadarbības modelis;
4) infrastruktūras pārvaldības modelis;
5) infrastruktūras piederība;
6) kustības vadība;
7) infrastruktūras uzturēšana;
8) infrastruktūras jaudas sadale;
9) infrastruktūras maksas noteikšana un iekasēšana;
10) infrastruktūras pārvaldītāja finansēšana un finanšu līdzsvara nodrošināšana.
Konceptuālā ziņojuma Atbalstītā risinājuma 2. posmā tika paredzēts izstrādāt gan normatīvo aktu grozījumu projektus, gan IP darbības stratēģiju, ietverot finanšu aprēķinus. EDzL ir sākusi darbu pie korporatīvās stratēģijas izstrādes, kas ietver plašāku jautājumu loku, kā sākotnēji iecerēts, un IP stratēģijas aspekts tajā ir iekļauts kā viens no korporatīvās stratēģijas veidojošajiem elementiem. Korporatīvās stratēģijas plānošanas un definēšanas, un, uzsākot Rail Baltica infrastruktūras ekspluatāciju, arī īstenošanas instrumenti ir atsevišķās Rail Baltica infrastruktūras pārvaldību veidojošo elementu attīstības koncepcijas, kas ir izstrādes stadijā.
EDzL 2021. gadā ir uzsākusi šādu attīstības koncepciju izstrādi:
1. Apkalpes vietu pārvaldības koncepcijas, tai skaitā:
1.1. Rail Baltica Rīgas Centrālās stacijas (turpmāk – RCS) koncepcija – izveidota ceļa karte, kas ietver pagaidām sešas darba pakas jeb darba uzdevumu grupas, risinot būvniecības, investīciju finansēšanas, nefinanšu aktīvu pārvaldības, apkalpes vietas operatora pārvaldības modeļa (veikta izpēte par dažādiem RCS apkalpes vietas operatora iespējamiem juridiskajiem modeļiem), drošības pārvaldības un apziņošanas un tehniskās ekspluatācijas (ēkas un apkalpes vietas operatora) jautājumus. 
Attiecībā uz RCS – apkalpes vietas operatora pārvaldības modeļa darba pakas ietvaros paredzams līdz 2022. gada beigām pabeigt pārvaldības modeļa juridisko un finanšu izvērtējumu, veikt nefinanšu aktīvu pārvaldības modeļa izstrādi un uzsākt juridiskās dokumentācijas sagatavošanu. SM kā EDzL kapitāldaļu turētājam būtu jāpieņem RCS apkalpes vietas pārvaldībai nepieciešamos reorganizācijas lēmumus līdz 2023. gada 31. decembrim.
1.2. Starptautiskās lidostas “Rīga” dzelzceļa stacijas pasažieru apkalpes vietas koncepcija;
1.3. Reģionālās stacijas pasažieru apkalpošana, reģionālās kravas stacijas un reģionālie kravu pārvadājumi;
2. Koncepcija Rail Baltica tehnisko iespēju un saistītās infrastruktūras attīstībai un piekļuves nodrošināšanai trešajām pusēm.
Līdz šim EDzL ar iekšējiem resursiem ir analizējusi iespējamos risinājumus apkalpes vietu pārvaldībai, kā arī apskatījusi citu valstu labās prakses piemērus (Vācija, Šveice, Francija), identificējusi izaicinājumus līdzšinējai sadarbībai ar pašvaldībām un strādājusi pie komunikācijas uzlabošanas ar pašvaldībām.
Papildus iepriekš minēto koncepciju izstrādei, 2021. gadā EDzL ir identificējusi tās pašvaldības, ar kurām sadarbību nepieciešams stiprināt gan pasažieru, gan kravu apkalpes vietu - reģionālo staciju - mobilitātes punktu jomā, piemēram, strādājot pie komunikācijas un savstarpējās sadarbības uzlabošanas. Aktīvs darbs noritējis pie pašvaldību tūres organizēšanas šī gada augustā un pašlaik notiek gatavošanās nākamajai pašvaldību tūrei šī gada oktobrī-decembrī. Kopumā līdz šā gada beigām plānots prezentēt EDzL redzējumu deviņās pašvaldībās, atrisināt sadarbībspējas kavējošos jautājumus, izzināt un uzrunāt potenciālos interesentus dzelzceļa līnijas pieslēgumu attīstībai Limbažu novadā, Saulkrastu novadā, Siguldas novadā, Ropažu novadā, Salaspils novadā, Olaines novadā, Ķekavas novadā un Bauskas novadā. Līdz ar to ir uzsākts darbs, lai 2022. gadā izstrādātu šādas koncepcijas:
Reģionālo kravu apkalpes vietu koncepciju;
Reģionālo industriālo pieslēgumu un kravu pārvadājumu koncepciju;
Salaspils intermodālā loģistikas centra un loģistikas termināla IP un apkalpes vietu operatoru koncepciju.
Koncepcijas izstrāde attiecībā uz kravu pārvadājumiem tiks izstrādāta un papildināta, kad EDzL būs uzrunājis potenciālos investorus un izzinājis pieslēgumu vietu izveides labākos principus apkalpes vietām, kas tiks salāgoti ar tirgus pieprasījumu un EDzL iespējām, kā arī tad, kad EDzL Infrastruktūras pārvaldības departamentā pievienosies atbildīgais darbinieks, kas strādās ar kravu apkalpes vietu jautājumiem. 
Panāktā progresa kontekstā būtu sniedzama informācija arī par Eiropas infrastruktūras savienošanas instrumenta (turpmāk – CEF) 2019. gada 11. jūnija Finansēšanas līgumā Nr. INEA/CEF/TRAN/M2019/2098304 ietverto iepirkumu par Dzelzceļa inženierijas konsultāciju pakalpojumiem (Railway engineering advisory services (RB Rail, EE, LV)), kurš uzsākts 2020. gadā no akciju sabiedrības "RB Rail" puses. Minētā iepirkuma ietvaros kā apakšaktivitāte paredzēta Ēnu operatora pakalpojumu iepirkšana globālajam projektam (inženiertehniskās ekspluatācijas un tehniskās apkopes konsultants), kur Ēnu operators (Shadow Operator)[footnoteRef:6] nodrošinās savu ekspluatācijas un apkopes ekspertīzi Rail Baltica projektēšanas, būvniecības un ekspluatācijas uzsākšanas periodā. Plānotā iepirkuma rezultātā tiks identificētas būvniecības ekspluatācijas un tehniskās apkopes prasības, veiktas pārbaudes, kā arī tiks sniegts atbalsts konkursa dokumentu izveidei un ierosināts tiesiskais regulējums, lai nākamie operatori un uzturētāji varētu veikt vajadzīgos pakalpojumus ar nepieciešamo veiktspēju.  [6:  Ēnu operators ir neitrāla trešā persona, kas labi pārzina līdzīga dzelzceļa ekspluatāciju, tostarp plānošanu, manuālu un procedūru sagatavošanu, degradētus režīmus, drošuma un drošības procesus.] 

Papildus iepriekš minētajam EDzL plāno veikt arī iepirkumus nepieciešamajām izpētēm, kas nepieciešamas infrastruktūras pārvaldības sistēmas izveidei. 
Nepieciešams rast labāko risinājumu Rīgas Centrālā dzelzceļa mezgla pārvaldībai, ņemot vērā šī kompleksā objekta funkcionalitāti, īpašumtiesību jautājumus, Latvijas dzelzceļa tehniskos standartus u.c. aspektus. EDzL ieskatā ir nepieciešama neatkarīga eksperta piesaistīšana infrastruktūras pārvaldības modeļa noteikšanas un ieviešanas procesā, kas nodrošinās caurskatāmību un ļaus pieņemt ekonomiski pamatotus un argumentētus lēmumus par visatbilstošāko infrastruktūras pārvaldības modeli. Papildus Satiksmes ministrija saskaņā ar Eiropas Parlamenta un Padomes 2021. gada 10. februāra Regulu (ES) Nr. 2021/240, ar ko izveido tehniskā atbalsta instrumentu[footnoteRef:7], ir pieteikusi projektu Tehniskā atbalsta instrumenta ietvaros par dzelzceļa infrastruktūras pārvaldības kapacitātes pilnveidi Latvijā, lai piesaistītu ekspertīzi, kas palīdzētu novērtēt jaunās 1435 mm dzelzceļa infrastruktūras un esošās 1520 mm dzelzceļa infrastruktūras mijiedarbības aspektus, tā kā to pārvaldību nenodrošinās viens IP. Pētījums nepieciešams, jo ir plānots, ka Latvijā abas infrastruktūras lielā daļā atradīsies vienā koridorā, tā rezultātā pastāv savstarpēji tehniskie ierobežojumi, savstarpējā elektromagnētiskā ietekme un zemēšanas prasību nesaderība. Lietuvā savstarpējās mijiedarbības jautājumi tiek risināti, nosakot vienu infrastruktūras pārvaldnieku abām infrastruktūrām. Latvijai nepieciešams atrast savu optimālo modeli, kā rezultātā tiktu pilnveidota abu infrastruktūras pārvaldītāja kapacitāte, tostarp veidojot kopīgas ražošanas bāzes, depo un materiālu piegādes, tādēļ ir nepieciešams ekspertu atbalsts šāda optimālā modeļa izstrādei.  [7:  Eiropas Parlamenta un Padomes 2021. gada 10. februāra Regula (ES) Nr. 2021/240, ar ko izveido tehniskā atbalsta instrumentu. Publicēta: Oficiālais Vēstnesis, L 57, 18.02.2011, 1-16.lpp. Pieejama: https://eur-lex.europa.eu/legal-content/LV/TXT/?uri=CELEX:32021R0240.] 



Satiksmes ministrs	T. Linkaits 

Vīza:
Valsts sekretāre	I. Stepanova

SMzin_151021_RBinfrparv
IEROBEŽOTA PIEEJAMĪBA
NAV KLASIFICĒTS
 2 – 2
